**Årsmøtet i teoLOgene roper varsko om den økonomiske situasjonen for prestetjenesten og i bispedømmene.**

Årsmøtet i Fagforbundet teoLOgene er svært urolig over den økonomiske situasjonen i landets bispedømmer. Vi viser til tros- og livssynssamfunnsloven §10. Høsten 2022 har det på bakgrunn av forslaget til statsbudsjett for 2023 vært tøffe runder med krevende tiltak mange steder. Inntektsveksten for rDnk er satt til kun 1,47%. Dette dekker ikke årets forventede lønns- og prisstigning. Bortfallet av tilskudd fra OVF er inkludert i denne prosentsatsen.

Budsjettet er krevende for Dnk sentralt og for Kirkerådets administrasjon. Tatt i betraktning at heller ikke tilskuddet til mange fellesråd vil dekke forventet pris- og lønnskompensasjon, ser teoLOgene med bekymring på situasjonen fremover. Vi stiller spørsmål ved om det er mulig å ivareta et forsvarlig arbeidsmiljø med de nedskjæringene som allerede er satt i gang.

Flere bispedømmer har underskudd på mange millioner. Antallet prestestillinger og administrative stillinger i en rekke bispedømmer er redusert. Det er særdeles viktig at eventuelle tiltak drøftes med de tillitsvalgte og at førstelinjetjenesten spares i størst mulig grad. Vi forventer at tiltak tas administrativt der det er mulig.

Fagforbundet TeoLOgene får stadig rapporterer fra tillitsvalgte og medlemmer om hvordan dette slår direkte inn på ansattes arbeidsvilkår og -miljø. Dette er dypt alvorlig, når rDnk allerede sliter med rekrutteringen til kirkelig tjeneste.

Arbeidssituasjonen for prostene er krevende. De må iverksette tiltak på vegne av arbeidsgiver og trenger tilstrekkelig støtte. TeoLOgene forventer at arbeidsgiver tar sin forpliktelse på arbeidstidsbestemmelser og arbeidsmiljø på alvor. I den nåværende økonomiske situasjon kan en ikke forvente samme aktivitetsnivå som før. Menighetsråd og medlemmer må oppfordres til å ha realistiske forventninger til prestene. Prestene skal ikke måtte forklare dette selv og må ikke settes i et uforsvarlig press.

Fagforbundet TeoLOgene ser på situasjonen som en alarmerende nedbygging av lokalkirkens tjenestetilbud. Dette er dypest sett et politisk ansvar. Vi ber regjeringen om å holde sine forpliktelser. Vi ber om at rammetilskuddet til rDnk økes slik at en kan ivareta betjeningen med kirkelige handlinger for folk i hele landet. Vi forventer at tilskuddet til en så viktig førstelinjetjeneste som prestetjenesten styrkes i tråd med pris- og lønnsvekst. Underfinansiering av prestetjenesten i lokalkirken gjennom for små rammetilskudd vil gradvis bygge ned folkekirken og bryte med de grunnlovsmessige forpliktelsene.

Fagforbundet teoLOgene vil følge situasjonen tett fremover angående arbeidsmiljø og arbeidspress i bispedømmene. Vi er bekymret for de ansatte og frykter at den økonomiske utviklingen vil gjøre rekruttering til kirkelig tjeneste enda mer krevende.

**Uttalelse vedtatt av Fagforbundet teoLOgenes årsmøte 24. og 25. januar 2023**

*Sendes til Kirkerådet, Bispemøtet og Barne- og familiedepartementet v/ statsråden. Åpen folkekirke, Bønnelista, Frimodig kirke og stortingsrepresentantene.*